Færgen ’Seadog’ sejler i disse dage mellem Frederikshavn og Læsø, mens den normale Læsøfærge er ude af drift.

Læsø havde sat reserven på vandet, men den færge blev tirsdag udsat for et havari , da den skulle ind i havnen på Læsø. Den er derfor ude af drift i et par dage, samtidig med at den normale Læsøfærge er på værft. Men heldigvis kom den ombyggede fiskekutter ’Seadog’ og skipper Klaus Madsen til undsætning, så der onsdag kunne komme 12 passagerer med ad gangen. I første omgang troede Klaus Madsen, som lå og hvilede sig på sofaen efter at have skovlet sne tirsdag, at der var tale om en meget tidlig aprilsnar. -	Jeg tænkte, at det kunne da ikke passe, men det gjorde det, og vi blev enige om aftale, så jeg skulle sejle, så vi trods alt kan få lidt folk frem og tilbage, siger han. Passagerer er glade for løsningen -	Læsø er jo et sted, man skal kunne komme til, så det er jo et problem, når det pludselig lukker ned, siger Bent Andreasen, der til daglig er præst. Han har haft hus på Læsø i 25 år og har kun en enkelt gang måtte vende om på grund af en aflyst færge – dengang skyldtes det blæst. Onsdag skal han sejle med ’Seadog’ for første gang. Det lille passagerfartøj sejler normalt mellem Frederikshavn og Hirsholmene, så det er en noget længere tur, som den skal ud på. Se den midlertidige Læsøfærge: Det gør dog imidlertid ingenting for Bent Andreasen, at færgen måske vipper lidt mere, end hvad man er vant til. -	Jeg er ikke så bange for skibe, og solen skinner, og humøret er godt, og han har prøvet det før i værre vejr, så vi tror på, at vi kommer helskindet over, siger Bent Andreasen. Han skal til et møde på Læsø, som har været planlagt i mere end et halvt år, fordi han er engageret i kulturen på øen. -	Nu er vi spændt på dem, der skal over fredag, om det også kan lade sig gøre. Sejler måske også fredag Klokken 14 blev sejlplanen for torsdag lagt ud, men der kan være en mere på vej. -	Indtil videre er det aftalt indtil i morgen, og så skal vi snakke sammen i morgen, om Læsøfærgen måske er klar fredag, siger Klaus Madsen. Skulle det blive aktuelt, vil der igen torsdag blive udlagt en sejlplan for færgens afgange om fredagen. Så længe vejret er, som det har været onsdag, bør passagerne ikke være bekymret for eventuel søsyge. -	Den er fin at sejle med, og vi jo vant til bevægelserne, men selvfølgelig er det noget helt andet end en stor færge. Her kommer det hurtigere til at vippe, men vi er så heldige i dag, siger skipperen.